Diari Oficial de la Generalitat Valenciana


Sumari del DOGV 4274, del 19-06-2002 (2002/6540)

ORDE de 14 de juny de 2002, de la Conselleria d'Economia, Hisenda i Ocupació, per la qual s'estableixen les bases que regulen els criteris de les ajudes per a la creació i l'equipament de centres de formació sectorials en prevenció de riscos laborals.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4274

Data del DOGV
:   19-06-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/6540


Data del document
:   14-06-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * formació en el lloc de treball
    * seguretat en el treball
    * formació professional

ORDE de 14 de juny de 2002, de la Conselleria d'Economia, Hisenda i Ocupació, per la qual s'establixen les bases que regulen els criteris de les ajudes per a la creació i l'equipament de centres de formació sectorials en prevenció de riscs laborals. [2002/X6540]
  
La Llei 31/1995, de 8 de novembre, de Prevenció de Riscs Laborals, establix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció i de la seguretat i la salut dels treballadors en el treball.
  
De la mateixa manera, les administracions públiques fomentaran aquelles activitats per tal de reduir els riscs laborals i de promoure estructures eficaces de prevenció.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
El teixit productiu de la Comunitat Valenciana, constituït majoritàriament per menudes i mitjanes empreses que sovint no compten amb els coneixements i recursos necessaris per a implantar als seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la seua grandària siga un obstacle insalvable per a accedir a unes condicions de seguretat i salut en el treball adequades.
  
La prevenció dels riscs laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, en totes les fases dels processos productius de béns i servicis, per això les polítiques d'ocupació han de considerar la prevenció com un factor essencial d'estes.
  
La present orde té per objecte regular les bases del règim d'ajudes, que s'enquadra en l'àmbit d'actuació fins a l'any 2006, coincidint amb el Programa Operatiu de la Comunitat Valenciana (POCV) presentat a la Comissió Europea en el marc de Suport Comunitari i el Pla de Desenvolupament Regional per a les Regions de l'Objectiu 1, en este aspecte i respecte de les actuacions precedents, constituïx una novetat que perseguix dotar el règim d'ajudes mencionat de la necessària estabilitat que exigix el mateix programa operatiu on s'incardina, això sense perjuí d'introduir en els anys en què està prevista la seua vigència les modificacions que l'evolució de la situació faça necessàries o aquelles altres que l'experiència aconselle.
  
Quant a la subscripció de convenis de col·laboració amb determinades entitats, es considera una fórmula idònia perquè permeten una àmplia formulació en la realització d'actuacions i una concreció d'obligacions i drets ajustada a cadascuna d'elles; d'altra banda, mitjançant la subscripció de convenis es podrà establir un finançament de projectes i actuacions que superen els límits establits en el procediment ordinari a instància de part.
  
Per això, i en l'exercici de les competències que en matèria de seguretat i salut en el treball té atribuïdes la Comunitat Valenciana, cal establir este règim d'ajudes per al desenvolupament d'accions de prevenció de riscs laborals i promoció de la millora de la seguretat i salut en el treball amb vocació de vigència fins a l'any 2006, coincidint amb el Programa Operatiu de la Comunitat Valenciana.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article únic
  
S'aproven les bases que regiran d'ara endavant i per al període que inclou el Programa Operatiu de la Comunitat Valenciana, la convocatòria d'ajudes destinades a la creació i/o equipament de centres de formació sectorials en prevenció de riscs laborals en l'àmbit territorial de la Comunitat Valenciana.
  
Les bases que es mencionen, es contenen en l'annex de la present orde, i constituïxen el text normatiu i de procediment al qual es podran acollir els destinataris del règim d'ajudes que s'hi establix.
  
DISPOSICIONS ADDICIONALS
  
Primera
  
Durant els exercicis en què la present orde estiga en vigor, es determinaran les dotacions pressupostàries anuals, consignades en les lleis de pressuposts de la Generalitat Valenciana, i si és el cas aquelles dotacions addicionals que es proveïsquen mitjançant modificacions pressupostàries autoritzades a l'efecte.
  
Les dotacions pressupostàries esmentades seran autoritzades per orde de la Conselleria d'Economia, Hisenda i Ocupació publicada en el Diari Oficial de la Generalitat Valenciana.
  
La dotació pressupostària per a l'exercici 2002 és de 240.420 euros, en la línia de subvenció T4178.000 del programa 315, 10, Condicions de Treball i Administració de les Relacions Laborals.
  
Segona
  
Les bases aprovades per la present orde podran ser objecte d'actualització i/o modificació quan així ho requerisca la situació del moment o l'evolució previsible de la política de prevenció de riscs laborals, així com per motiu de modificació de les condicions exigides per la Unió Europea o dels reglaments comunitaris que regulen els Fons Estructurals.
  
DISPOSICIÓ FINAL
  
Esta orde entrarà en vigor el dia de la publicació en el Diari Oficial de la Generalitat Valenciana, i desplegarà la seua vigència, sense perjuí de les modificacions que puguen aprovar-se d'ara endavant, des de l'1 de gener de 2002 fins al 31 de desembre de l'any 2006, coincidint amb el Programa Operatiu de la Comunitat Valenciana.
  
València, 14 de juny de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases que regulen les ajudes per a la creació i equipament de centres de formació sectorials en prevenció de riscs laborals en l'àmbit de la Comunitat Valenciana
  
Capítol I
  
Disposicions generals
  
Primera. Objecte i àmbit
  
1. Les presents bases tenen com a objecte convocar ajudes econòmiques per a la realització d'inversions destinades a la creació i/o equipament de centres de formació sectorials en prevenció de riscs laborals en l'àmbit territorial de la Comunitat Valenciana.
  
2. Només podran ser objecte d'ajuda les activitats que es duguen a terme dins de l'exercici econòmic en què es concedisquen, i no s'admeten actuacions de caràcter plurianual.
  
Segona. Beneficiaris de les ajudes
  
Podran ser beneficiaris de les ajudes les associacions empresarials, les organitzacions sindicals, les institucions públiques, les corporacions de dret públic i les entitats privades sense ànim de lucre, l'àmbit territorial de actuació de les quals comprenga el de la Comunitat Valenciana i sempre que els seus fins tinguen directa relació amb les matèries objecte d'esta convocatòria:
  
No en podran ser beneficiàries les entitats locals i les institucions que en depenen.
  
Tercera. Modalitats i quantia de les ajudes i despeses elegibles
  
Les ajudes podran revestir la modalitat següent segons els procediments de concessió següents:
  
1. Ajudes que es tramiten pel procediment de sol·licitud a instància de part.
  
2. Ajudes que es tramiten mitjançant la subscripció de convenis de col·laboració.
  
La quantia que pot concedir-se en la primera de les modalitats, per cada actuació presentada per al primer exercici en què les presents bases estiguen en vigor podrà ser com a màxim del 80% del cost pressuposat; en tot cas el dit percentatge estarà supeditat a la disponibilitat pressupostària i a les característiques de les actuacions, d'acord amb els criteris establits en les presents bases.
  
Les despeses elegibles per a donar lloc a les ajudes a càrrec dels Fons Estructurals Europeus s'atendran d'acord amb els reglaments de la Unió Europea d'aplicació als dits Fons en cada moment i mentre les presents bases estiguen en vigor.
  
Capítol II
  
Procediment a instància de part
  
Quarta. Presentació de sol·licituds i termini
  
1. Les sol·licituds per a l'obtenció de les ajudes hauran d'adreçar-se a la Direcció General de Treball i Seguretat Laboral i es presentaran en imprés normalitzat en les corresponents direccions territorials d'Ocupació i Treball o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds acabarà l'últim dia del mes de febrer de cada exercici en què les presents bases estiguen vigents. No obstant això, i amb caràcter excepcional, el termini per a presentar sol·licituds en l'any 2002 serà de tres mesos comptats des del sendemà de la publicació de les presents bases en el Diari Oficial de la Generalitat Valenciana.
  
3. Les sol·licituds hauran de dur adjunts els documents que a continuació es detallen:
  
3.1 Documents de caràcter general
  
a) Documentació acreditativa i identificadora del sol·licitant i, si és procedent, del seu representant legal o voluntari.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la validesa de la qual haurà d'estendre's, i si és el cas renovar-se, des de la data de sol·licitud fins a la data d'acabament de l'actuació prevista.
  
c) Dades de domiciliació bancària segons model facilitat a l'efecte (fitxa de manteniment de tercers), si no s'han presentat abans en la Conselleria d'Economia, Hisenda i Ocupació i no han experimentat variacions.
  
3.2 Documents de caràcter específic segons l'actuació que es presente a la convocatòria:
  
a) Projecte o memòria explicativa de la creació o equipament del centre, amb expressió de modalitat d'execució i calendari previsible de realització.
  
b) Pressupost desglossat per partides, segons despeses elegibles i detall d'actuacions de realització directa i/o realització mitjançant contractació amb tercers.
  
c) Fonts de finançament i procedència, incloent-hi l'ajuda que se sol·licita.
  
d) Qualsevol altra informació addicional que s'estime convenient aportar.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es requerirà l'interessat, de conformitat amb el que disposa l'article 71 de la mencionada Llei, perquè en el termini de 10 dies esmene la falta o adjunte els documents preceptius, amb indicació que si no ho fa així, es dictarà resolució en què es considere que desistix de la seua petició.
  
Cinquena. Criteris d'avaluació de les sol·licituds
  
Per a la concessió de les ajudes es valoraran els següents aspectes:
  
1. La incidència del projecte en la millora de les condicions de treball i l'eficàcia de l'acció preventiva o en la promoció de la cultura preventiva.
  
2. La implantació del sol·licitant en el sector o sectors d'activitat econòmica en què es pretenga dur a terme l'actuació.
  
3. La solvència tècnica i la capacitat de gestió de l'entitat sol·licitant.
  
4. El sector sobre el qual es pretenga actuar, en funció de la sinistralitat laboral que es constaten en les estadístiques oficials d'accidents de treball i malalties professionals.
  
5. La localització dins de la Comunitat Valenciana, en funció així mateix dels paràmetres del punt anterior.
  
6. Qualsevol altre criteri que raonadament es considere per la Comissió d'Avaluació i Valoració a què es referixen les bases següents.
  
Sisena. Resolució
  
1. Les direccions territorials d'Ocupació i Treball, una vegada complet l'expedient, en el seu àmbit territorial, trametran les actuacions a la Comissió d'Avaluació i Valoració de les ajudes.
  
2. La Comissió d'Avaluació i Valoració de les ajudes formularà la seua proposta de resolució, que podrà ser individualitzada o inclusiva de tots o alguns dels sol·licitants que estime que han d'obtindre les ajudes.
  
3. En la dita proposta bastarà fer succinta referència als criteris que s'establixen en la base anterior, si bé per a l'atenció dels criteris a què es referix el punt 6 de la base mencionada, s'haurà de motivar expressament en relació amb l'entitat beneficiària a la qual s'apliquen.
  
4. Quan la proposta de la Comissió d'Avaluació i Valoració determine una quantia de subvenció que no supere el 75% de l'ajuda sol·licitada, ho comunicarà immediatament al sol·licitant perquè en el termini de deu dies puga formular adaptació del projecte d'actuació a la quantitat proposada por la Comissió d'Avaluació i Valoració.
  
5. Vista la proposta formulada per la Comissió d'Avaluació i Valoració, el director general de Treball i Seguretat Laboral, per delegació del conseller d'Economia, Hisenda i Ocupació, dictarà resolució de concessió o denegació de l'ajuda, que serà notificada als interessats. Abans de resoldre, podrà demanar-se del sol·licitant l'aportació addicional d'altres documents o dades aclaridores que es consideren necessaris per a decidir sobre la sol·licitud presentada.
  
6. En cas de concessió de l'ajuda, la resolució fixarà expressament la quantia de la subvenció i incorporarà, si és procedent, les condicions, obligacions i determinacions accessòries a què haja de subjectar-se el compliment de la subvenció. Les càrregues, els modes i les condicions de la subvenció s'imputaran al beneficiari, sense que este puga oposar les excepcions que, si és procedent, deriven de les seues relacions jurídiques amb tercers.
  
7. Les resolucions de concessió podran retrotraure els seus efectes a l'activitat realitzada abans de la data d'aquelles, sempre que esta s'incloga en l'exercici en què es concedisca l'ajuda.
  
Setena. Termini per a dictar resolució
  
1. El termini màxim per a tramitar i resoldre els expedients serà de tres mesos comptats des de la data d'acabament del termini de presentació de sol·licituds fixat en estes bases. Transcorregut l'expressat termini sense que hi haja recaigut resolució, s'entendrà desestimada la sol·licitud de concessió de l'ajuda en els termes prevists en l'article 44 de la Llei de Règim Jurídic de les Administracions Públiques i del Procediment Administratiu Comú.
  
2. Les resolucions a què es referix el paràgraf anterior esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos comptats des del sendemà de la notificació, d'acord amb el que establix l'article 46 de la Llei 29/1998, de 13 de juliol, i sense perjuí de la interposició de qualsevol altre recurs que els legitimats per a això consideren procedent.
  
Huitena. Comissió d'Avaluació i Valoració de les ajudes
  
La Comissió d'Avaluació i Valoració estarà integrada pel cap de l'Àrea de Relacions Laborals i Seguretat Laboral, que en serà el president, els directors territorials d'Ocupació i Treball, els directors dels gabinets de Seguretat i Higiene en el Treball i el cap del Servici de Condicions de Treball de la Direcció General de Treball i Seguretat Laboral, que actuarà com a secretari de la comissió.
  
La comissió adaptarà el seu funcionament a les regles generals que són d'aplicació als òrgans col·legiats.
  
Novena. Resolució d'incidències
  
1. L'òrgan competent per a la concessió de les ajudes previstes en esta orde resoldrà les incidències que s'hi produïsquen, i en especial els supòsits de:
  
- Modificacions justificades del projecte inicial.
  
- Canvis en la titularitat de l'actuació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga del qual es pretén.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
- Expedients de revaloració de l'ajuda o de resolució total o parcial d'esta.
  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques i privades que haja obtingut o sol·licitat per al mateix projecte després de la data de presentació de la sol·licitud, la qual cosa donarà lloc al corresponent expedient de revaloració de l'ajuda i adaptació a les noves circumstàncies financeres del beneficiari.
  
Deu. Control de les accions
  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries.
  
Onze. Pagament de les ajudes
  
1. El pagament de les ajudes es lliurarà d'acord amb la sol·licitud presentada i en els termes fixats per la resolució de concessió. S'haurà d'acreditar que s'ha executat la depesa en la seua totalitat.
  
2. Als efectes del que establix el punt anterior, els beneficiaris, amb anterioritat al 31 d'octubre de cada any de vigència d'estes bases, i llevat que per circumstàncies concurrents es determine un termini distint, hauran de presentar:
  
- Factures i la resta de documents justificatius de la despesa efectuada, d'acord amb la normativa vigent i la categoria de despeses elegibles que s'enumera en la base següent.
  
- Acreditació, si és procedent, del compliment de les obligacions i condicions que s'hagen establit en la resolució.
  
3. Amb caràcter general, serà subvencionable l'IVA satisfet per l'adquisició de béns o servicis, així com qualsevol impost pagat pel beneficiari, sempre que constituïsquen despesa final suportable pel beneficiari i no el transferisquen a tercers, siga per prescripció legal o en concepte de suplits.
  
Dotze. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i de les condicions que determine la resolució de concessió de l'ajuda i les que deriven de la llei, la seua naturalesa o objecte.
  
- El sotmetiment a actuacions de control financer que corresponen a la Intervenció General en relació amb les ajudes concedides.
  
- Fer constar de manera explícita en la difusió de les accions subvencionables, el suport de la Conselleria d'Economia, Hisenda i Ocupació.
  
- Fer constar de manera explícita en la difusió de les accions subvencionables, el suport de la Unió Europea, als efectes de publicitat relativa al cofinançament per fons FEDER, prevists pel Reglament CE núm. 1.159/2000, de la Comissió de 30 de maig de 2000 (DOCE de 31.2.2000).
  
Tretze. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'unes altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. Per a determinar els efectes minoritaris o resolutoris de l'incompliment, s'atendrà al caràcter essencial o no del requisit, condició o obligació incomplit. Es consideren essencials els requisits, les condicions o obligacions que determinarien que el beneficiari no ha pogut adquirir el dret a la subvenció o que desvirtuen la seua finalitat principal.
  
Capítol III
  
Ajudes a la creació i equipaments de centres de formació
  
sectorials mitjançant la subscripció de convenis de col·laboració
  
Catorze. Objecte i beneficiaris
  
Podran accedir a la subscripció de convenis de col·laboració les persones jurídiques expressades en la base segona, que promoguen la millora de les condicions de treball i de l'acció preventiva en les empreses, el seu objectiu siga reduir la sinistralitat laboral i potenciar els factors que contribuïsquen a una aplicació efectiva de les disposicions vigents, així com els que complementen les accions que està duent a terme l'administració, i especialment els que incorporen la prevenció de riscs laborals en el cercle de la innovació i el desenvolupament tecnològic des de la perspectiva de la producció, la gestió de la qualitat i la protecció al medi ambient.
  
Quinze. Procediment
  
1. L'entitat sol·licitant presentarà en la Direcció General de Treball i Seguretat Laboral, dins dels dos primers mesos de cada exercici de vigència de les presents bases, proposta de conveni dirigida al conseller d'Economia, Hisenda i Ocupació, al qual haurà d'adjuntar projecte o memòria descriptiva de l'actuació, pressupost i fonts de finançament previstes.
  
2. El termini de presentació de sol·licituds acabarà l'últim dia del mes de febrer de cada exercici en què les presents bases romanguen en vigor. No obstant això i amb caràcter excepcional el termini per a presentar sol·licituds en l'any 2002 serà de tres mesos comptats des del sendemà de la publicació de les presents bases en el Diari Oficial de la Generalitat Valenciana.
  
3. La Direcció General de Treball i Seguretat Laboral iniciarà la tramitació que per a la subscripció de convenis establix el text refós de la Llei d'Hisenda Publica de la Generalitat Valenciana i la legislació que en cada moment siga de pertinent aplicació, sol·licitant els informes preceptius i aquells altres que estime convenient per a la seua aprovació, i trametrà les actuacions al conseller, qui resoldrà sobre l'autorització, sense perjuí de la necessitat d'obtindre quan siga procedent l'autorització del Govern Valencià.
  
4. Una vegada autoritzat i subscrit el conveni, este podrà desplegar efectes, fins i tot amb caràcter retroactiu, fins a la data que s'hi determine dins de l'exercici pressupostari corresponent.
  
5. Entre els objectius dels convenis es farà especial insistència en aquells que:
  
a) Incidisquen en la realització d'assaigs sobre els sistemes de seguretat utilitzats i mètodes de treball segurs.
  
b) Faciliten a les empreses un centre on puguen assajar i certificar els seus productes.
  
c) Disposen d'un conjunt d'experiències que permeten avalar posicions en les entitats de normalització.
  
d) Donen suport a les empreses de la Comunitat Valenciana en les seues activitats preventives.
  
e) Donen suport i propicien la realització de pràctiques, pels alumnes de les diferents activitats formatives promogudes per la Generalitat Valenciana, els agents econòmics i socials de la nostra Comunitat i les seues fundacions.
  
f) Milloren les condicions de treball en les empreses.
  
g) Repercutisquen favorablement en el medi ambient.
  
h) Fomenten o apliquen activitats d'I+D+I.
  
i) Aquelles altres accions que siguen considerades d'interés per ambdues parts i guarden relació amb la innovació en prevenció de riscs laborals.
  
Setze. Contingut dels convenis
  
1. Els convenis de col·laboració s'ajustaran a les disposicions generals i específiques vigents relatives a este tipus d'instruments i en tot cas determinaran les obligacions i els drets per a les parts firmants, les quanties econòmiques que es concedisquen per la Generalitat Valenciana, dins dels límits establits per a cada exercici per la dotació econòmica i les que hagen d'aportar els beneficiaris, així com el procediment de control, justificació i acreditació de la despesa i pagament de les ajudes, així com les causes de minoració i resolució d'estos.